વિધાનસભાની ચૂંટણી પછી ૧૪૨૩ ગ્રામ પંચાયતો, ૭૫ પાલિકા, બનાસકાંઠા અને ખેડા જિલ્લા પંચાયતો તેમજ તેની હેઠળ આવતા ૧૭ તાલુકા પંચાયતોની ચૂંટણી ફેબ્રુઆરીમાં યોજાનાર છે. આ તમામ ચૂંટણીઓ અલગ અલગ સમયે યોજાવાની છે. પરંતુ વિધાનસભાની ચૂંટણી બાદ ભાજપ માટે સ્થાનિક ચૂંટણી પહેલો પડકાર છે. જ્યારે કોંગ્રેસ માટે વધુ સારો દેખાવ કરવાની મોટી તક છે, તેમ કહી સૂત્રો ઉમેરે છે કે, ગ્રામ પંચાયતોમાં રાજકીય પક્ષોના જ કાર્યકરો હોય છે, પણ પક્ષના ચિન્હ વગર તેઓ લડતા હોય છે. જ્યારે બાકીની ચૂંટણી પક્ષના ચિન્હ પર લડવામાં આવનાર છે. ગત ચૂંટણીમાં કોંગ્રેસે ૭૫માંથી ૪૨ પાલિકા નાગરિક સમિતિના નેજા હેઠળ લડી હતી, પણ એ ચૂંટણીમાં ભાજપ કુલ ૫૯ પાલિકા પર કબજો મેળવી શક્યો હતો. જ્યારે ૧૭ તાલુકામાંથી ૧૨ ભાજપ અને ૫ કોંગ્રેસના કબજામાં આવી હતી. બનાસકાંઠા અને ખેડા જિલ્લામાં કોંગ્રેસને ટેકનિકલી સત્તા મળી હતી, પરંતુ પાછળથી કોંગ્રેસના ચૂંટાયેલા સભ્યોએ બળવો કરી ભાજપનું સમર્થન મેળવી લીધું હતું. આમ, વિધાનસભાની ચૂંટણીમાં થયેલા ભાજપના ધોવાણ પછી સ્થાનિક ચૂંટણી પર સૌની નજર છે. આ ચૂંટણીમાં જનતાના મૂડના આધારે ૨૦૧૯ લોકસભાની સામાન્ય ચૂંટણીમાં મતદારનો મૂડ સ્પષ્ટ થશે.